José Echegaray
José Echegaray var en spansk dramatiker, politiker og matematiker. Selvom han regnes som en af de største spanske matematikere i det 19. århundrede, huskes han i dag primært fordi han, sammen med den provencalske digter Frédéric Mistral, i 1904 blev tildelt Nobelprisen i litteratur. Han var desuden finansminister for to forskellige regeringer.
Hans litterære produktion er i altovervejende grad dramatisk, med 67 opførte værker hvoraf 34 er på vers. I sin samtid havde han stor publikumssucces, og hans stykker blev oversat og opført over hele Europa. I Danmark opførte Dagmarteatret således værkerne El gran Galeoto / Alverden i 1887 og De mala raza / Daarlig race i 1890.
Hans værker er præget af melodramatiske, voldsomme handlinger i den mest utæmmede romantiske tradition. Sidst i forfatterskabet forekommer også sociale problemstillinger, bl.a. på baggrund af påvirkning fra Ibsens teater. Tildelingen af Nobelprisen skabte stor forargelse hos de yngre spanske forfattere, som i Echegaray så en dårlig og tilbageskuende dramatiker.
Til trods for at hans forfatterskab i dag ikke er værdsat, ændrer det ikke på det faktum, at der er tale om en mangesidig begavelse, som ydede en nævneværdig indsats inden for videnskab, politik og kunst.